Το **Μνημείο της Βικτώριας** (αγγλικά: *Victoria Memorial*) είναι ένα μνημείο προς τιμήν της Βασίλισσας Βικτώριας, που βρίσκεται στο τέρμα της Λεωφόρου The Mall στο Λονδίνο και σχεδιάστηκε και εκτελέστηκε από τον γλύπτη Τόμας Μπροκ. Παρότι σχεδιάστηκε το 1901, αποκαλύφθηκε στις 16 Μαΐου 1911, με την τελική του μορφή να την λαμβάνει το 1924. Ήταν το κεντρικό κομμάτι ενός φιλόδοξου αστικού σχεδίου, το οποίο περιελάμβανε τη δημιουργία των Κήπων της Βασίλισσας και την ανακαίνιση των Ανακτόρων του Μπάκιγχαμ (τα οποία βρίσκονται πίσω από το μνημείο) από τον αρχιτέκτονα Άστον Ουέμπ.

Όπως και το προγενέστερο Μνημείο του Αλβέρτου στους Κήπους του Κένσινγκτον, προς τιμήν του συζύγου της Βικτώριας, το Μνημείο της Βικτώριας διαθέτει ένα περίτεχνο σχέδιο εικονογραφικής γλυπτικής. Ο κεντρικός πυλώνας του μνημείου αποτελείται από πεντελικό μάρμαρο, ενώ τα υπόλοιπα αγάλματά του είναι από μάρμαρο Λάζα και επιχρυσωμένο χαλκό. Το μνημείο ζυγίζει 2.300 τόνους και έχει πλάτος 31,7 μέτρα. Το 1970 εντάχθηκε στην Κατηγορία Α΄ των Ιστορικών Μνημείων της Αγγλίας.

Περιγραφή
---------

Στην κορυφή του κεντρικού πυλώνα βρίσκεται μια επιχρυσωμένη χάλκινη *Φτερωτή Νίκη*, η οποία στέκεται σε μια υδρόγειο κρατώντας στο χέρι της ένα κλαδί φοίνικα. Κάτω από αυτήν υπάρχουν προσωποποιήσεις του *Συνέπειας*, που κρατάει μια πυξίδα με τη βελόνα της να δείχνει τον αληθή βορρά, και το *Θάρρος*, που κρατάει ένα ρόπαλο. Κάτω από αυτά, στην ανατολική και δυτική πλευρά, υπάρχουν δύο αετοί με απλωμένα φτερά, που αντιπροσωπεύουν την Αυτοκρατορία. Κάτω από αυτά, υπάρχει το άγαλμα της ένθρονης Βασίλισσας Βικτώριας (που «κοιτάζει» προς το The Mall), το άγαλμα της *Μητρότητας* (που «κοιτάζει» τα Ανάκτορα του Μπάκιγχαμ), καθώς και εκείνα της *Δικαιοσύνης* (που «κοιτάζει» προς τα βορειοδυτικά) και της *Αλήθειας* (που «κοιτάζει» προς τα νοτιοανατολικά). Τα ανωτέρω δημιουργήθηκαν από συμπαγείς όγκους μαρμάρου, όπως για παράδειγμα η *Αλήθεια* που σμιλεύτηκε από ένα τετράγωνο βάρους 40 τόνων.

Ο Μπροκ περιέγραψε τον συμβολισμό του Μνημείου, λέγοντας ότι είναι αφιερωμένο στις «ιδιότητες που έκαναν την Βασίλισσά μας τόσο μεγάλη και τόσο πολύ αγαπημένη». Προσέθεσε ότι το άγαλμα της Βασίλισσας τοποθετήθηκε για να είναι στραμμένο προς την πόλη, ενώ η πλαισίωσή του από την *Αλήθεια* και τη *Δικαιοσύνη* συμβολίζει ότι εκείνη ήταν δίκαιη και ότι αναζητούσε την αλήθεια πάντα και στις λεπτομέρειες*, ενώ η* Μητρότητα *εκπροσωπεί τη «μεγάλη αγάπη της για τον λαό της».*

Στις τέσσερις γωνίες του μνημείου υπάρχουν ογκώδεις χάλκινες μορφές ανθρώπων πλαισιωμένες από λιοντάρια, που αντιπροσωπεύουν την *Ειρήνη* (η γυναικεία φιγούρα που κρατά ένα κλαδί ελιάς), την *Πρόοδο* (η νεαρή ανδρική φιγούρα που κρατά έναν φλεγόμενο πυρσό), τη *Γεωργία* (η γυναικεία φιγούρα με αγροτική ενδυμασία που κρατά δρεπάνι και ένα δεμάτι καλαμπόκι) και την *Παραγωγή* (ο σιδηρουργός με μοντέρνα στολή που κρατάει ένα σφυρί και έναν πάπυρο). Στις βάσεις των δύο τελευταίων μορφών (Γεωργίας και Παραγωγής) αναγράφεται η φράση «THE GIFT OF NEW ZEALAND» (*ΤΟ ΔΩΡΟ ΤΗΣ ΝΕΑΣ ΖΗΛΑΝΔΙΑΣ*). 

Στο σύνολό του, όλο το γλυπτό δημιούργημα έχει ένα ναυτικό θέμα, όπως και το υπόλοιπο μέρος της Λεωφόρου The Mall. Η άποψη αυτή συνεπικουρείται από την ύπαρξη των γοργόνων, του τρίτωνα και του ιππόγρυπα, που συμβολίζουν τη ναυτική δύναμη του Ηνωμένου Βασιλείου.

Το μνημείο τοποθετείται στη μέση ενός αρχιτεκτονικού σκηνικού ανάμεσα σε επίσημους κήπους και πύλες, που σχεδιάστηκαν από τον αρχιτέκτονα Άστον Ουέμπ. Με ύψος σχεδόν 25 μέτρα, το Μνημείο Της Βικτώριας παραμένει το υψηλότερο μνημείο Βασιλιά ή Βασίλισσας στην Αγγλία.

* Επιχρυσωμένη Φτερωτή Νίκη στην κορυφή του μνημείουΕπιχρυσωμένη *Φτερωτή Νίκη* στην κορυφή του μνημείου
* Το άγαλμα της ένθρονης Βασίλισσας ΒικτώριαςΤο άγαλμα της ένθρονης Βασίλισσας Βικτώριας
* Συντριβάνι του μνημείουΣυντριβάνι του μνημείου
* Η Πρόοδος, ένα από τα τέσσερα αγάλματα γύρω από το μνημείοΗ *Πρόοδος*, ένα από τα τέσσερα αγάλματα γύρω από το μνημείο
* Το Μνημείο της Βικτώριας όπως είναι ορατό μέσα από τα Ανάκτορα του ΜπάκιγχαμΤο Μνημείο της Βικτώριας όπως είναι ορατό μέσα από τα Ανάκτορα του Μπάκιγχαμ

Παραπομπές
----------

1. 1 2  «The Queen Victoria Memorial». The Royal Parks. Ανακτήθηκε στις 13 Ιανουαρίου 2015.
2. 1 2  Bradley, Simon; Pevsner, Nikolaus (2003), *London: Westminster*, The Buildings of England, **6**, London and New Haven: Yale University Press, σελ. 655–6
3. ↑  «St James's Park and the Green Park Management Plan 2008–2018» (PDF). The Royal Parks. 2014. Αρχειοθετήθηκε από το πρωτότυπο (PDF) στις 8 Μαρτίου 2022. Ανακτήθηκε στις 13 Ιανουαρίου 2015.
4. 1 2  Ward-Jackson 2011, σελ. 125
5. ↑  Salaman, Malcolm C. (Ιούνιος 1911). «Sir Thomas Brock's Queen Victoria Memorial». *The Studio* **53**: 29–40. .
6. ↑  Πρότυπο:NHLE
7. ↑  Ward-Jackson 2011, σελίδες 126–7.
8. ↑  «Victoria Memorial Is Unveiled by King George». *Dundee Evening Telegraph* (British Newspaper Archive) (10699). 16 Μαΐου 1911.. Ανακτήθηκε στις 19 Ιανουαρίου 2015.
9. 1 2  «The Victoria Memorial». *Sunderland Daily Echo and Shipping Gazette* (British Newspaper Archive) (11696): σελ. 3. 16 Μαΐου 1911.. Ανακτήθηκε στις 19 Ιανουαρίου 2015.
10. ↑  Ward-Jackson 2011, σελ. 128
11. ↑  «Famous Royal memorials». Royal.gov.uk. Αρχειοθετήθηκε από το πρωτότυπο στις 29 Απριλίου 2015. Ανακτήθηκε στις 19 Ιανουαρίου 2015.

Βιβλιογραφία
------------

* Brock, Frederick (2012). Sankey, John, επιμ. *Thomas Brock: forgotten sculptor of the Victoria Memorial*. Bloomington, Ind.: AuthorHouse. σελίδες 94–119. ISBN 9781467883344.
* Sankey, John Anthony (2002). *Thomas Brock and the Critics – An Examination of Brock's Place in the New Sculpture Movement*. **1**. PhD Thesis: University of Leeds. σελίδες 210–52.
* Ward-Jackson, Philip (2011). *Public Sculpture of Historic Westminster: Volume 1*. Public Sculpture of Britain. **14**. Liverpool: Liverpool University Press. ISBN 9781846316623.

Εξωτερικοί σύνδεσμοι
--------------------

* Panorama available here 6th pano down in menu (Buckingham Palace).